**Aleksa Gulbe** (dzimusi 2000. gada 5. februārī Rīgā) ir latviešu basketboliste, spēlē spēka uzbrucējas un centra pozīcijā. Bijusi visu vecumu Latvijas jaunatnes basketbola izlašu dalībniece, bet šobrīd pārstāv Latvijas sieviešu izlasi. 2023. gadā pārstāv Spānijas klubu Saragosas "Casademont". Iepriekš četras sezonas spēlēja NCAA Indiānas Universitātes komandā "Hoosiers". A. Gulbe spēlē arī 3x3 basketbolu, kur tāpat ir Latvijas izlases sastāvā.

A. Gulbe ir dzimusi basketbolistu ģimenē. Viņas tēvs Mareks Bajārs ir bijis basketbolists un treneris, māte Zanda Gulbe arī spēlējusi basketbolu augstākajā līmenī, pārstāvot arī TTT.

Karjera
-------

Trenējusies "Rīdzenes" sporta skolā pie trenera Aināra Čukstes. No 2015. gada vairākas sezonas pavadījusi Itālijā, trenējoties un spēlējot junioru līmenī Ankonas un Venēcijas klubos. Pēc atgriešanās Latvijā 2018. gadā pārstāvēja Rīgas TTT, kļūstot par Latvijas čempioni.

Kopš 2018. gada vasaras spēlēja NCAA komandā Indiānas Universitātes "Hoosiers" ASV. 2021. gada "Marta trakumā" komanda sasniedza NCAA čempionāta ceturtdaļfinālu (*Elite Eight*), kas bija izcilākais sasniegums universitātes vēsturē. A. Gulbe visās spēlēs devās laukumā komandas starta pieciniekā. 2022. gada NCAA sezonas noslēgumā "Hoosiers" finišēja par pakāpi zemāk nekā iepriekšējā sezonā, nokļūstot līdz trešajai kārtai (*Sweet Sixteen*), kur ar rezultātu 58:75 piekāpās Konektikutas Universitātes "Haskies". Drīz pēc tam tika paziņots, ka A. Gulbe ir pieteikusies 2022. gada WNBA draftam, tomēr draftā viņa netika izvēlēta.

2022. gada maijā noslēdza ar Eirolīgas pusfinālisti Spānijas klubu Salamankas "Perfumerias Avenida". Pēc vienas sezonas Salamankā, kuras laikā A. Gulbei neizdevās izcīnīt nozīmīgu vietu komandas rotācijā un pietiekošu spēles laiku, toties izcīnīt čempionāta sudraba medaļas, viņa pārcēlās uz citu Spānijas klubu Saragosas "Casademont".

### Latvijas izlase

Spēlējusi Latvijas U-16, U-18 un U-20 izlasēs Eiropas čempionātos, kā arī Latvijas U-17 izlasē pasaules čempionātā 2016. gadā. Kopā jaunatnes izlasēs aizvadījusi 80 oficiālas spēles un guvusi 744 punktus, ir viena no spēlētājām, kas aizvadījusi visvairāk spēļu Latvijas jaunatnes izlasēs.

Pārstāv Latvijas sieviešu izlasi, kopš 2022. gada devusies laukumā izlases starta pieciniekā.

Atsauces
--------

1. ↑  Aleksa Gulbe: "Losandželosā neviens nedomāja, ka uzvarēsim" sportacentrs.com
2. ↑  Aleksa Gulbe *2018-19 Women's Basketball Roster — Indiana*
3. ↑  Miks Kuncevičs, Speciāli TVNET. «Aleksa Gulbe: Tas ir augstākais līmenis jaunajiem basketbolistiem».
4. ↑  sportazinas.com. «Gulbe piesakās šī gada WNBA draftam».
5. ↑  Aleksa Gulbe pievienojas Eirolīgas pusfinālistei Sportacentrs
6. ↑  «Aleksa Gulbe emocionālā finālā nopelna Spānijas sudrabu». *Sportacentrs.com* (latviešu). 2023-05-08. Skatīts: 2023-05-22.
7. ↑  «Vicečempione Gulbe karjeru turpinās citā Spānijas klubā». *Sportacentrs.com* (latviešu). 2023-05-20. Skatīts: 2023-05-22.
8. ↑  Aleksa Gulbe četrus gadus pārstāvēs slaveno "Indiana" komandu sportacentrs.com

Ārējās saites
-------------

* *FIBA ARCHIVE* profils (angliski)
* Cilvēkstāsts — Aleksa Gulbe *Youtube*

  


|  |  |  |  |
| --- | --- | --- | --- |
| 

| * s
* d
* l
Latvijas sieviešu basketbola izlase — *Eurobasket Women 2023* — 13. vieta |
| --- |
|  |
| 
* 4 Strautmane
* 6 Vihmane
* 10 Pīlābere
* 11 Jurjāne
* 12 Šteinberga
* 15 Pulvere
* 16 Jākobsone
* 21 Jasa
* 23 Gulbe
* 25 Miščenko
* 33 Laksa
* 35 Vilka
* Galvenais treneris Gundars Vētra
* Treneri: Rožlapa
* Zībarts
* Zvirgzdiņš

 |

 |